V zmysle zákona č. 355/2007 Z. z. o ochrane, podpore a rozvoji verejného zdravia  je jedným z opatrení na predchádzanie vzniku a šírenia prenosných ochorení regulácia živočíšnych škodcoch. Synantrópne myšovité hlodavce (potkany a myši) sú živočíšni škodcovia, ktorí sa považujú za významných prenášačov pôvodcov rôznych prenosných ochorení ľudí a zvierat a z tohto dôvodu môžu byť príčinou ohrozenia verejného zdravia. Aby sa dosiahla minimalizácia príslušného epidemiologického rizika v oblasti verejného zdravia, je nutné vykonávať opatrenia na reguláciu uvedených živočíšnych škodcov.
 
Na základe tejto skutočnosti Regionálny úrad verejného zdravotníctva Bratislava hlavné mesto so sídlom v Bratislave vyzýva na vykonanie celoplošnej jarnej deratizácie (reguláciu živočíšnych škodcov) na území všetkých obcí Bratislavského samosprávneho kraja, teda aj na území mestskej časti Bratislava – Nové Mesto, v termíne od 1. 4. do 15. 5. 2012.
 
Výkon deratizačných prác je povinný pre:
•	obce - v objektoch v správe alebo majetku obcí; 
•	fyzické osoby – podnikateľov a právnické osoby v ich alebo nimi spravovaných objektoch, kanalizačných a kolektorových rozvodoch a areáloch určených na podnikanie a bývanie, vrátane školských a zdravotníckych zariadení, zariadení sociálnych služieb, bytových a polyfunkčných domoch, skladoch a skládkach odpadov; 
•	fyzické osoby – občanov v pivničných priestoroch v rodinných a bytových domoch a na pozemkoch a v objektoch využívaných na chov hospodárskych zvierat. 
      Fyzické osoby - podnikatelia a právnické osoby sú povinné uskutočňovať deratizačné práce výlučne prostredníctvom firiem oprávnených na profesionálne vykonávanie regulácie živočíšnych škodcov.
Fyzické osoby  - občania môžu deratizáciu vykonať aj svojpomocne komerčne dostupnými prípravkami, ktoré sú určené a schválené na predmetný účel.
 
Všetky povinné osoby musia disponovať dokladom, ktorým v prípade kontroly preukážu vykonanie deratizácie. U fyzických osôb  - podnikateľov a právnických osôb sa jedná o potvrdenie, ktoré im vydá firma vykonávajúca deratizáciu a u fyzických osôb  - občanov sa môže jednať aj o pokladničný blok z predajne s uvedeným názvom výrobku, ktorý bol na predmetný účel použitý.
 
Nariadenie výkonu deratizačných prác je nutné považovať za tzv. jesennú deratizáciu, ktorá sa vykonávala v mestskej časti v mesiaci október každého roku. Jej výkon bude kontrolovať Regionálny úrad verejného zdravotníctva a pri absencii výkonu resp. nedodržaní niektorých z podmienok predmetného rozhodnutia sa zaháji s kontrolovanou osobou správne konanie.

    Na potláčanie výskytu nežiadúcich hlodavcov odporúčame občanom dodržiavať nasledujúce zásady:

- neskladovať potraviny voľne na dvoroch, v pivniciach, balkónoch,
- neposkytovať zbytočne zdroje potravy vylievaním zvyškov jedál do WC,
- nevytvárať skládky odpadu v spoločných priestoroch, v okolí budov a kontajnerov na komunálny odpad,
- neponechávať krmivo pre domáce zvieratá (mačky, psy) na voľných priestranstvách,v okolí obytných domov, v pivniciach a suterénoch budov,
- nekŕmiť holuby,
- uzatvorenie všetkých nefunkčných dier v suterénnych priestoroch, v miestach inžinierskych sietí a dilatácií.

    Ak sa deratizuje budova, deratizér by mal vykonať ohliadku aj z vonka, nie iba v pivniciach a v prípade, že zistí prítomnosť hlodavcov, mal by zásah vykonať aj pod budovou. Diery, ktoré zostanú po hlodavcoch treba zasypať (1. sklo, 2. ostrý štrk, 3. zemina), aby sa do nich po čase nenasťahovali ďalšie rodiny hlodavcov.

Mestská časť Bratislava - Nové Mesto zabezpečí jarnú deratizáciu verejných priestranstiev na jej území  v termíne od 1. 4. do 15. 5. 2012 prostredníctvom oprávnenej firmy a bude ju hradiť z vlastného rozpočtu.